b'\n_START_ARTICLE_\nBitka pri Jutlandiji\n_START_SECTION_\nVoja\xc5\xa1ko-politi\xc4\x8dne razmere pred bitko pri Jutlandiji\n_START_PARAGRAPH_\nKljub temu da si je Nem\xc4\x8dija pred vojno zelo prizadevala zgraditi mo\xc4\x8dno ladjevje, ki bi bilo konkuren\xc4\x8dno britanski Grand Fleet, je bilo v prvi polovici vojne zelo neaktivno. Nem\xc5\xa1ko ladjevje je obstreljevalo britanska obalna mesta (Hartlepool, Whitby, Scarborough), pri\xc5\xa1lo pa je tudi do pomorskega spopada pri Doggerski plitvini (Januar 1915), kjer so bili Nemci sicer pora\xc5\xbeeni, a nobena stran si ni priborila odlo\xc4\x8dilne prednosti._NEWLINE_Velika Britanija je ves \xc4\x8das vojne izvajala pomorsko blokado, glavnina nem\xc5\xa1kega ladjevja pa je bila ves \xc4\x8das zasidrana v pristani\xc5\xa1\xc4\x8dih. Do tedaj je kazalo le, da si nobena stran ne \xc5\xbeeli odlo\xc4\x8dilnega obra\xc4\x8duna na morju, ki bi ob morebitnem porazu lahko usodno vplival na nadaljnji potek vojne._NEWLINE_Do spremembe razmi\xc5\xa1ljanja v nem\xc5\xa1ki mornarici je pri\xc5\xa1lo s spremembo vodstva. Februarja 1916 so preve\xc4\x8d neodlo\xc4\x8dnega in pasivnega admirala Huga von Pohla odstavili s polo\xc5\xbeaja poveljnika nem\xc5\xa1kega globokomorskega ladjevja, in na njegovo mesto postavili viceadmirala Reinharda Scheerja. Scheer je ugotovil, da za preboj ekonomske blokade nem\xc5\xa1ko globokomorsko ladjevje ni dovolj mo\xc4\x8dno, zato je bil mo\xc4\x8dan podpornik nadaljevanja neomejene podmorni\xc5\xa1ke vojne proti Veliki Britaniji (ta je bila prekinjena 18. septembra 1915, predvsem zaradi ameri\xc5\xa1kega protesta pri potopitvi Lusitanije, in nekaterih drugih potni\xc5\xa1kih parnikov)._NEWLINE_Tak\xc5\xa1na drzna poteza pa bi lahko imelo za Nem\xc4\x8dijo usodne posledice, saj bi lahko s tem v vojno pritegnili do tedaj \xc5\xa1e nevtralne ZDA. Zato je Nem\xc4\x8dija 29. februarja 1916 nadaljevala neomejeno podmorni\xc5\xa1ko vojno samo proti oboro\xc5\xbeenim ladjam, ki so jih napadali brez vnaprej\xc5\xa1njega opozorila. 24. marca 1916 je nem\xc5\xa1ka podmornica U29 potopila britanski parnik Sussex, na katerem je bilo veliko ameri\xc5\xa1kih dr\xc5\xbeavljanov. ZDA so nad tako akcijo odlo\xc4\x8dno protestirale._NEWLINE_Nem\xc5\xa1ki kancler Bethmann-Hollweg je zato 24. aprila 1916 prisilil admiraliteto v ponovno spo\xc5\xa1tovanje pravil pomorskega prava. Bal se je namre\xc4\x8d, da bi bile nadaljnje podmorni\xc5\xa1ke akcije lahko povod za vstop ZDA v vojno._NEWLINE_Taka odlo\xc4\x8ditev je v mornarici izzvala ogor\xc4\x8denje, viceadmiral Scheer pa je vse podmornice odpoklical s svojih bojnih polo\xc5\xbeajev v Atlantiku (na obmo\xc4\x8dju Sredozemlja so podmornice delovale naprej, ker tam ni bilo bojazni da bi bile napadene ameri\xc5\xa1ke ladje). Tak\xc5\xa1no stanje je trajalo vse do oktobra 1916._NEWLINE_Ker je bila podmorni\xc5\xa1ka ofenziva ustavljena, je bilo treba najti druge na\xc4\x8dine, kako mo\xc4\x8dno britansko ladjevje prisiliti k ve\xc4\x8dji aktivnosti na morju. Nemci so za\xc4\x8deli nanje izvajati pritisk. Okrepili izvidni\xc5\xa1ke akcije podmornic, s cepelini pa bombardirali obalna mesta. 25. aprila 1916 pa je nem\xc5\xa1ka eskadra kri\xc5\xbeark obstreljevala angle\xc5\xa1ki pristani\xc5\xa1\xc4\x8di Yarmouth in Lowesroft. Vse te akcije so v britanski javnosti izzvale ogor\xc4\x8denje, in britanska admiraliteta je bila prisiljena okrepiti svojo dejavnost na morju, da bi v prihodnje prepre\xc4\x8devali tak\xc5\xa1ne nem\xc5\xa1ke akcije.\n_START_SECTION_\nRazporeditev sil\n_START_PARAGRAPH_\n31. maja 1916 ob tretji uri zjutraj je nem\xc5\xa1ko globokomorsko ladjevje pod vodstvom viceadmirala Scheera (skupno 22 bojnih ladij, od tega 6 oklepnic) izplulo iz nem\xc5\xa1kega pristani\xc5\xa1\xc4\x8da Wilhelmshaven proti Skagerraku, strate\xc5\xa1ko pomembni morski o\xc5\xbeini med Dansko in \xc5\xa0vedsko. Izvidni\xc5\xa1ko eskadro (5 bojnih kri\xc5\xbeark in ve\xc4\x8d manj\xc5\xa1ih ladij) je vodil viceadmiral Hipper in je bila 50 morskih milj pred Nem\xc5\xa1ko glavnino. Ladje so plule proti severu v pahlja\xc4\x8dasti formaciji._NEWLINE_Nem\xc5\xa1ki na\xc4\x8drt je bil, da z lahko eskadro nase nave\xc5\xbeejo del britanskega ladjevja, ki bi ga lahko potem s pomo\xc4\x8djo glavnine v ozadju uni\xc4\x8dili, preden bi pri\xc5\xa1la glavnina britanske Grand Fleet. Vendar je britanska obve\xc5\xa1\xc4\x8devalna slu\xc5\xbeba za nem\xc5\xa1ki na\xc4\x8drt izvedela dan prej._NEWLINE_30. maja 1916 ob 22:30 (ve\xc4\x8d kot dve uri pred Nemci) je britanska flota \xc5\xbee izplula proti Skagerraku. Manj\xc5\xa1a eskadra, sestavljena iz 4 bojnih ladij (kontraadmiral Evan-Thomas) ter 6 kri\xc5\xbeark ter pod poveljstvom viceadmirala Beattya, je izplula iz zaliva Firth of Forth. Ve\xc4\x8dina britanskega ladjevja (24 bojnih ladij, 3 bojne kri\xc5\xbearke) pod poveljstvom admirala Jellicoa pa je izplula iz pristani\xc5\xa1\xc4\x8da Scapa Flow. Britanski eskadri naj bi se sre\xc4\x8dali 90 morskih milj zahodno od Skagerraka. Vendar so tudi britanski obve\xc5\xa1\xc4\x8devalci storili napako, saj so napa\xc4\x8dno ocenili trenutek izplutja nem\xc5\xa1kega ladjevja. V trenutku ko naj bi po njihovo izplulo iz pristani\xc5\xa1\xc4\x8da (okrog 10 ure dopoldan), je bilo \xc5\xbee ve\xc4\x8d ur na morju. Zaradi te napake britanska flota v spopad ni vstopila enotno._NEWLINE_Isto\xc4\x8dasno nem\xc5\xa1ke podmornice, ki so jih poslali na pre\xc5\xbeo pred britanska pristani\xc5\xa1\xc4\x8da, niso uspele locirati nobene ve\xc4\x8dje aktivnosti britanskega ladjevja. Menili so, da so njihove ladje zasidrane v pristani\xc5\xa1\xc4\x8dih, v resnici pa je britansko ladjevje izplulo iz opori\xc5\xa1\xc4\x8d preden so podmornice prispele na svoje polo\xc5\xbeaje. Nemci zato niso bili ustrezno obve\xc5\xa1\xc4\x8deni o britanskih namerah._NEWLINE_Ob 14:20 je pri\xc5\xa1lo do prvega kontakta med flotama. Obe floti sta skoraj isto\xc4\x8dasno opazili nevtralni danski parnik N.J.Fjord, in sta poslali proti njemu manj\xc5\xa1o izvidnico lahkih kri\xc5\xbeark. Kaj kmalu je pri\xc5\xa1lo do obstreljevanja med ladjami, vendar brez ve\xc4\x8dje \xc5\xa1kode._NEWLINE_Malo po 15. uri popoldne je britanska izvidni\xc5\xa1ka skupina prva opazila gost dim, ki se je dvigal in je pripadal nem\xc5\xa1ki izvidni\xc5\xa1ki eskadri (Hipper). Beattyeva eskadra bojnih kri\xc5\xbeark se je takoj obrnila proti jugu, da bi napadla nem\xc5\xa1ke ladje, obenem pa o tem manevru niso pravo\xc4\x8dasno obvestili bojne skupine kontraadmirala Evan-Thomasa, ki je \xc5\xa1e naprej plula po za\xc4\x8drtani smeri (proti vzhodu). Ta manever je povzro\xc4\x8dil delno razbitje angle\xc5\xa1ke eskadre, saj so mo\xc4\x8dnej\xc5\xa1e, a po\xc4\x8dasnej\xc5\xa1e bojne ladje Evan-Thomasa ostale v ozadju. Isto\xc4\x8dasno je Hipper svojo eskadro obrnil proti JV da bi britanske ladje zvabil v past.\n_START_SECTION_\nSpopad bojnih kri\xc5\xbeark\n_START_PARAGRAPH_\nNem\xc5\xa1ke ladje so ob 15:45 na razdalji 15km odprle ogenj na britanske, in ta trenutek se \xc5\xa1teje za za\xc4\x8detek bitke pri Skagerraku. Obe eskadri sta pluli v stopni\xc4\x8dasti formaciji vzporedno proti jugu, Britanci na zahodni strani. Razdalja med flotama je bila manj kot 15km, Britanci pa so se Nemcem pribli\xc5\xbeevali. Britanci so v tej fazi imeli premo\xc4\x8d, saj so imeli 6 bojnih kri\xc5\xbeark, Nemci pa 5. V spopadu ki je sledil, se je pokazala dobra izurjenost nem\xc5\xa1kih posadk, ter trdnost njihovih ladij, ki so kljubovale mo\xc4\x8dnemu topni\xc5\xa1tvu iz britanskih ladij. Nemci so \xc5\xbee v prvih 10 minutah obstreljevanja ve\xc4\x8dkrat zadeli kar 3 britanske ladje._NEWLINE_V obstreljevanju so Britanci storili \xc5\xa1e takti\xc4\x8dno napako, saj sta dve kri\xc5\xbearki napadli poveljni\xc5\xa1ko ladjo L\xc3\xbctzow, bojna kri\xc5\xbearka Derfflinger pa je lahko obstreljevala britanske ladje brez odpora._NEWLINE_Ob 16. uri je bila uni\xc4\x8dena britanska kri\xc5\xbearka Indefatigable, ve\xc4\x8d mo\xc4\x8dnih zadetkov pa je prejela tudi Beattyeva poveljni\xc5\xa1ka ladja Lion. Britanska eskadra se je zaradi natan\xc4\x8dnosti nem\xc5\xa1kega topni\xc5\xa1tva za\xc4\x8dela oddaljevati na razdaljo ve\xc4\x8d kot 17km, da bi boj \xc4\x8dim bolj zavlekli do prihoda bojne skupine Evan-Thomasa._NEWLINE_Ko je Evan-Thomasova eskadra s \xc5\xa1tirimi najnovej\xc5\xa1imi bojnimi ladjami kon\xc4\x8dno ujela bojujo\xc4\x8di se floti, so Britanci spet za\xc4\x8deli zmanj\xc5\xa1evati razdaljo do nem\xc5\xa1ke eskadre, kar je ponovno rezultiralo v natan\xc4\x8dnej\xc5\xa1em nem\xc5\xa1kem ognju. Britansko bojno kri\xc5\xbearko Queen Mary je ob 16:25 nem\xc5\xa1ka granata zadela v skladi\xc5\xa1\xc4\x8de streliva, \xc4\x8demur je sledila silovita eksplozija, ki je ladjo prepolovila.\n_START_SECTION_\nPremik britanskega ladjevja na sever\n_START_PARAGRAPH_\nViceadmiral Beatty je ob 16:30 \xc5\xbee lahko videl glavnino nem\xc5\xa1kega ladjevja (skupno 22 voja\xc5\xa1kih ladij). Proti takim silam ni imel nobenih mo\xc5\xbenosti, zato je v napad poslal svojih 10 ru\xc5\xa1ilcev, sam pa floto obrnil proti severu (manever je bil kon\xc4\x8dan ob 16:45). Tudi Hipper je storil enako in nad Britance poslal svojo eskadro torpednih \xc4\x8dolnov. Nobena eskadra ru\xc5\xa1ilcev pa se kri\xc5\xbearkam ni uspela pribli\xc5\xbeati dovolj, in je torpeda izstrelila pribli\xc5\xbeno iz razdalje 5km. Nato se je na sredini obeh ladjevij odvil spopad ru\xc5\xa1ilcev, vsaka stran pa je izgubila po dva. En britanski torpedo je zadel nem\xc5\xa1ko bojno kri\xc5\xbearko Seydlitz, ki pa je lahko nadaljevala s plovbo. Razdalja med obema ladjevjema se je iz bojazni pred torpedi tudi precej pove\xc4\x8dala._NEWLINE_Prav tako je pri\xc5\xa1lo do organizacijske zmede, saj so imele poveljni\xc5\xa1ke ladje obeh ladjevij uni\xc4\x8dene radijske postaje, zaradi ogromne koli\xc4\x8dine dima pa je bila tudi vidljivost izredno slaba. Eskadra 4 bojnih ladij Evan-Thomasa o Beattyevem pobegu na sever ni bila pravo\xc4\x8dasno obve\xc5\xa1\xc4\x8dena, in se je med manevrom zna\xc5\xa1la pod silovitim ognjem bojnih ladij nem\xc5\xa1ke glavnine, ki so prodirale proti severu._NEWLINE_Jellicoe, vodja Grand Fleet, ki je bil obve\xc5\xa1\xc4\x8den o dogajanju na jugovzhodu, je iz svojega ladjevja izlo\xc4\x8dil eskadro treh hitrih bojnih kri\xc5\xbeark (pod poveljstvom kontraadmirala Hooda), ki je za\xc4\x8dela pospe\xc5\xa1eno pluti proti boji\xc5\xa1\xc4\x8du. Zaradi napa\xc4\x8dnih podatkov o legi boji\xc5\xa1\xc4\x8da pa se je zna\xc5\xa1la prav na zahodnem krilu nem\xc5\xa1ke flote. Hipper se je tako zna\xc5\xa1el v nevarnem polo\xc5\xbeaju, saj je imel na sredini in v smeri proti desni strani eskadri Evan-Thomasa in Beattya, iz leve strani pa se mu je pribli\xc5\xbeevala eskadra Hooda._NEWLINE_Da bi prepre\xc4\x8dil katastrofo, je Hipper ob 18:00 zaukazal 180\xc2\xb0 zasuk proti jugu, da bi se priklju\xc4\x8dil nem\xc5\xa1ki glavnini, ki se je bli\xc5\xbeala iz ozadja. Da bi med zahtevnim manevrom zamotil nasprotnike, je v napad nanje poslal vse svoje lahke enote. Uni\xc4\x8den je bil britanski ru\xc5\xa1ilec, nem\xc5\xa1ka lahka kri\xc5\xbearka Wiesbaden pa je bila onesposobljena.\n_START_SECTION_\nSpopad glavnine in nem\xc5\xa1ki umik\n_START_PARAGRAPH_\nBoji\xc5\xa1\xc4\x8du se je medtem pribli\xc5\xbeevala tudi glavnina britanskega ladjevja s 24 bojnimi ladjami. Jellicoe, ki zaradi komunikacijske zmede ni imel natan\xc4\x8dne predstave o poteku spopada, je bil tik pred prihodom na boji\xc5\xa1\xc4\x8de \xc5\xa1e vedno v pahlja\xc4\x8dasti pohodni formaciji. Moral se je odlo\xc4\x8diti med dvema takti\xc4\x8dnima razporeditvama: brazdi proti vzhodu ali proti zahodu. Z obratom proti zahodu bi se lahko zelo pribli\xc5\xbeal nem\xc5\xa1ki glavnini in jo s svojo premo\xc4\x8djo posku\xc5\xa1al popolnoma uni\xc4\x8diti, hkrati pa bi tvegal, da manever pod mo\xc4\x8dnim nem\xc5\xa1kim ognjem ne bi bil uspe\xc5\xa1no zaklju\xc4\x8den. Obrat proti vzhodu pa bi mu omogo\xc4\x8dil razporeditev sil v brazdo, ter mo\xc5\xbenost, da bi z manevrom\xc2\xa0\xc2\xbbpre\xc4\x8dkanja T\xc2\xab\xc2\xa0Nemcem zaprl pot, in nanje udarili z vsem topni\xc5\xa1tvom. Poleg tega bi bile pri tem manevru nem\xc5\xa1ke ladje obrnjene proti son\xc4\x8dnemu zahodu, kar bi jih naredilo bolj vidne na obzorju in bi topni\xc4\x8darjem olaj\xc5\xa1alo merjenje. Ob 18:10 se je odlo\xc4\x8dil da razvije formacijo proti vzhodu._NEWLINE_Medtem na nem\xc5\xa1ki strani viceadmiral Scheer \xc5\xa1e vedno ni bil obve\xc5\xa1\xc4\x8den o nevarnosti polo\xc5\xbeaja, niti o tem da je v bli\xc5\xbeini britanska glavnina. S svojimi ladjami je \xc5\xa1e naprej preganjal eskadre Beattya, Hooda in Evan-Thomasa, v smeri proti severu. Uni\xc4\x8deni sta bili britanski oklepni kri\xc5\xbearki Defence in Warrior, v eskadri Evan-Thomasa pa je bila onesposobljena bojna ladja Warspite, ki se je zaradi bojne \xc5\xa1kode in pokvarjenega krmila umaknila iz boja. Ob 18:30 je bila v skladi\xc5\xa1\xc4\x8de streliva zadeta Hoodova admiralska ladja Invincible, \xc4\x8demur je sledila silovita eksplozija, ki je ubila vso posadko z njim vred. Onesposobljena je bila tudi Hipperjeva poveljni\xc5\xa1ka ladja L\xc3\xbctzow, vendar se je Hipperju uspelo prekrcati na drugo ladjo, ladjo pa je kasneje potopila lastna posadka._NEWLINE_Ob istem \xc4\x8dasu je Scheer kon\xc4\x8dno ugotovil da ima pred sabo veliko ve\xc4\x8dje britanske enote kot je mislil, poleg tega pa so bile v ugodnej\xc5\xa1em takti\xc4\x8dnem polo\xc5\xbeaju, saj so pre\xc4\x8dkale njegovo bojno formacijo. Pod kritjem dimne zavese je ob 18:33 ukazal oster 180\xc2\xb0 zasuk v smeri proti jugu, hkrati pa so nem\xc5\xa1ki torpedni \xc4\x8dolni torpedirali britanske ladje. Zaradi slabe vidljivosti in nevarnosti torpedov Jellicoe nem\xc5\xa1ke glavnine ni zasledoval, ampak je \xc5\xa1e naprej plul v smeri proti jugu, da bi Nemcem onemogo\xc4\x8dil pobeg._NEWLINE_Viceadmiral Scheer je zato podvomil, da je britansko ladjevje res tako mo\xc4\x8dno, in je ob 18:55 ukazal ponoven obrat na severovzhod, da bi Britance presenetil, ter jim zadal dovolj \xc5\xa1kode, da bi prekinili spopad. To bi Nemcem ob kritju no\xc4\x8di omogo\xc4\x8dilo pobeg._NEWLINE_Ladjevji sta kontakt ponovno vzpostavili ob 19. uri, toda tu se je ponovno ponovil polo\xc5\xbeaj od prej, saj je bilo nem\xc5\xa1ka bojna linija ponovno blokirana, ker so britanske ladje spet prekri\xc5\xbeale Scheerjevo bojno linijo, kar jim je omogo\xc4\x8dilo streljanje iz vseh topov. Poleg tega so bile silhuete nem\xc5\xa1kih ladij dobro vidne na son\xc4\x8dnem zahodu, kar je britanskim topni\xc4\x8darjem olaj\xc5\xa1alo merjenje. Ob 19:17 je Scheer ponovno ukazal 180\xc2\xb0 zasuk, tokrat proti zahodu. Umik je krila eskadra preostalih Hipperjevih bojnih kri\xc5\xbeark s podporo torpednih \xc4\x8dolnov, ki so torpedirali britansko formacijo. Tvegana akcija se je izkazala za izredno uspe\xc5\xa1no, saj nem\xc5\xa1ko ladjevje kljub silovitemu ognju Britancev ni utrpelo izgub, in je uspe\xc5\xa1no izginilo v gostih oblakih dima. Tako kot prej, tudi tokrat Jellicoe nasprotnika ni zasledoval, da bi mu povzro\xc4\x8dil ve\xc4\x8dje izgube. \xc5\xbdelel se je izogniti tveganjem velikega no\xc4\x8dnega spopada._NEWLINE_Jellicoe je sklepal, da bodo Nemci sku\xc5\xa1ali pobegniti v smeri proti Emdnu, zato je glavnino svojega ladjevja poslal v smeri proti JZ. Scheer pa se je odlo\xc4\x8dil pre\xc4\x8dkati plovno linijo Britancev, in odpluti v smeri proti JV v Wilhelmshaven. Tvegan manever se je uspe\xc5\xa1no kon\xc4\x8dal, kljub temu da je pono\xc4\x8di pri\xc5\xa1lo \xc5\xa1e do ve\xc4\x8d manj\xc5\xa1ih spopadov med enotami. Jellicoe je ob 23:30 dobil od admiralitete pravilen podatek o smeri nem\xc5\xa1ke plovbe, vendar ga je zaradi poprej\xc5\xa1njih slabih izku\xc5\xa1enj ni upo\xc5\xa1teval. Nemci so v tej fazi izgubili oklepnico Pommern, lahke kri\xc5\xbearke Frauenlob, Elbing, Rostock in 3 torpedne \xc4\x8dolne, Britanci pa oklepno kri\xc5\xbearko Black Prince in 5 ru\xc5\xa1ilcev, ve\xc4\x8d ru\xc5\xa1ilcev pa je bilo tudi po\xc5\xa1kodovanih._NEWLINE_Ko se je ob 4:15 uri zjutraj Jellicoe zavedel, kje je nem\xc5\xa1ka glavnina, je bilo \xc5\xbee zdavnaj prepozno. Nemci so mu u\xc5\xa1li, in so 1. junija 1916 popoldne prispeli nazaj v svoje opori\xc5\xa1\xc4\x8de.'